Odpovedá: JUDr. Milan Ficek, advokát (odpoveď odoslaná: 05.10.2020)
Dobrý deň,
predmetom dedenia je majetok, ktorého vlastníkom je poručiteľ ku dňu úmrtia.
V prípadnom dedičskom konaní z hľadiska finančného bude vecou dohody dedičov dohodnúť sa o všeobecnej hodnote majetku, v danom prípade o hodnote spoluvlastníckeho podielu otca. Ak by ste sa v dedičskom konaní nedohodli, bude potrebné nechať vyhotoviť znalecký posudok na ohodnotenie stavby. Otec nie je vlastníkom nadstavby, rovnako ani neinvestujúce sestry.
Z dôvodu právnej istoty odporúčame postup podľa ust. § 46 zákona o katastri nehnuteľností :
"(5) Rozostavaný byt alebo rozostavaný nebytový priestor sa do katastra zapíše, ak je
a) stavba, v ktorej sa rozostavaný byt alebo rozostavaný nebytový priestor nachádza, ohraničená obvodovými stenami a strešnou konštrukciou a jednotlivé rozostavané byty alebo rozostavané nebytové priestory sú stavebnotechnicky oddelené,
b) podzemná stavba, v ktorej sa rozostavaný byt alebo rozostavaný nebytový priestor nachádza, uzavretá stropnou konštrukciou stavby a jednotlivé rozostavané byty alebo rozostavané nebytové priestory sú stavebnotechnicky oddelené.
(6) Pri zápise rozostavaného bytu alebo rozostavaného nebytového priestoru do katastra podľa odseku 5 sa predkladá zmluva o výstavbe domu, zmluva o vstavbe alebo zmluva o nadstavbe domu, právoplatné stavebné povolenie a znalecký posudok o stupni ich rozostavanosti. Ako vlastník sa zapíše osoba uvedená v zmluve, ak sa inou verejnou listinou alebo inou listinou nepreukáže, že vlastníkom je iná osoba."
T.j. Ako vlastník nadstavby sa zapíše sestra, ktorá predmetnú nadstavbu ako stavebník realizuje.
Znalecký posudok na určenie rozostavanosti obsahuje hlavne výpočet podlahových plôch jednotiek vzniknutých nadstavbou /prístavbou, výpočet spoluvlastníckych podielov, vyhlásenie o stupni rozostavanosti stavby, vrátane fotodokumentácie stavby.
Odporúčame teda kontaktovať súdneho znalca - zoznam znalcov nájdete na stránke Ministerstva spravodlivosti SR.
JUDr. Milan Ficek, advokát